Кашчэевы харчы
(казка)
*Васіль Вітка*

Залучыў Кашчэй

Чараду чарцей

Паначы за харчы

Карчаваць карчы.

— Я, мужчынкі, сам пашчу,

Але шчодра заплачу

Вам за карчаванне:

Прыкачу кацёл баршчу,

Цэлы чан мачання.

На пачостку абяцаю

Вам чатыры чаны чаю,

Ну, а хто захоча кавы —

Проша, проша, пан ласкавы!

Што вучонага вучыць,

Як варочаць карчы!

Хто каго перакарчуе —

Смачны дух баршчу пачуе.

А шчасліўчыку за ўдачу

Я прадбачу і прыдачу:

Прыімчыць мой пасланец —

Першы з прыпечка блінец

Грачаны,

Мой пане,

Мачаны

У смятане.

Не шкадуючы аддзячу

I таго нячысціка,

Хто ачысціць ад ламачча

Лядзішча да лісціка.

Сённячы ж па адвячорку

Пачынайце раскарчоўку…

Нашча чэрці шчыравалі

I кашчавага чакалі.

Ноч не харчаваліся —

Перакарчаваліся.

Дзень чакалі і яшчэ

Ноч і дзве — не йдзе Кашчэй,

Не імчаць пасланцы —

3 печы, з жару блінцы,

Не чуваць мачанікаў,

Гарачых грачанікаў.

Кончылася карчаванне

Без баршчу і без мачання,

I без чаю, і без кавы —

Ашукаў шайтан кашчавы!

Ад нішчымніцы чарты

Падкурчылі жываты,

Ачмурэўшы ад карчэўя,

Учарнеўшы з бесхарчэўя.

На Кашчэевых харчах

Валачашчы чорт зачах.

Не таўчэцца на вачах,

Не батрачыць па начах.

Чарцяняты не лайдачаць.

Гледзячы на нас, растуць.

А Кашчэя як убачаць —

Абмінаюць за вярсту

.